laion/Wikipedia-Exotic huggingface dataset:
קתדרלת אלבי

קתדרלת אלבי (בצרפתית: Cathédrale Sainte-Cécile d'Albi) היא קתדרלה קתולית באלבי שבדרום צרפת. הקתדרלה מוקדשת לאלבי האבא. הכנסייה הראשונה באתר נבנתה במאה ה-4 ונהרסה ב-666 בשריפה. הכנסייה השנייה נבנתה ב-920 והוקדשה לססיליה הקדושה, פטרונית המוזיקאים. במאה ה-13 הוחלפה הכנסייה בקתדרלה מאבן ששילבה בין אדריכלות רומנסקית לאדריכלות גותית דרומית. היא נבנתה בשנים 1282-1480 לצד מסע הצלב האלביגנזי. חוץ הקתדרלה עוצב בצורה דמוית-מבצר כדי להביע את כוחה וסמכותה של הכנסייה הקתולית כנגד ה"כפירה" של האלביגנזים. הקתדרלה בנויה בשילוב של אדריכלות רומנסקית ואדריכלות גותית דרומית, המתבטאת יותר בעיצוב הפנים מאשר בעיצוב חוץ המבנה דמוי המבצר. בחזית המערבית מגדל פעמונים בודד בגובה 78 מטר, שנוסף ב-1492. מתחתיו שער מאת דומיניק דה פלורנס שנוסף בסביבות 1392. פנים הקתדרלה מפותח ועשיר הרבה יותר מחוץ המבנה הפשוט ודמוי המבצר. בית המקהלה המרכזי, ששמור לחברי המסדר הדתי, מופרד מהספינה הראשית על ידי סורג מקושט ובו פיתוחי אבן עדינים לצד פסלים צבעוניים. מתחת לעוגב נמצא פרסקו המתאר את יום הדין, המיוחס לאמנים פלמים לא-ידועים, שבמקור כיסה 200 מ"ר אך מאוחר יותר הוסר חלקו המרכזי. קמרונות המבנה מצוירים בציורי פרסקו מהרנסאנס ומהווים את האוסף הגדול והעתיק ביותר של ציורי רנסאנס בצרפת. עוגב הקתדרלה נבנה על ידי כריסטוף מושרל במאה ה-18. מדיה וקבצים בנושא קתדרלת אלבי בוויקישיתוף אתר האינטרנט הרשמי של קתדרלת אלבי דף הקתדרלה באתר עיריית אלבי מיקום אתר הקתדרלה בלשכת התיירות של אלבי
סולימאן פרנג'יה הבן

סולימאן טוני פרנג'יה (מכונה גם סולימאן פרנג'יה הבן, סולימאן פרנג'יה ה-II) (בערבית: سليمان فرنجيه) נולד ב-18 בנובמבר 1965 בזע'רתא, לבנון. סולימאן הוא פוליטיקאי לבנוני נוצרי, והמנהיג הנוכחי של בריגדת מרדה, ובנו של אנטואן "טוני" פרנג'יה שנרצח בשנת 1978. לסולימאן יש שני ילדים מנישואיו עם מריאן סרכיס: טוני (1987) ובאסל (1992). יש לו גם בת מנישואין שניים עם רימה קרקפי: ורה (2007). הוא מתגורר בבנאצ'יי, עיירה קטנה סמוך לזע'רתא. סכסוך מתמשך בין אנשי הפלנגות לבין בריגדת מרדה, אשר פילג את הכוחות הנוצרים במדינה, הוביל להתקפה ב-13 ביוני 1978 בשעה 4:00 לפני בוקר על העיירה אהדן, בה, על-פי טענות משפחת פרנג'יה, כוחות הפלנגות הנוצריות שהונהגו על ידי סמיר ג'עג'ע ואלי חובייקה. במקום התנהלו קרבות קשים עם הרוגים לשני הצדדים, במהלכם נרצחו טוני פרנג'יה ואשתו ורה, לאחר שאולצו לצפות ברצח בתם בת ה-3, ג'יהאן. סולימאן, שהיו אז בן 14 בלבד, שהה בביירות באותו זמן וכך ניצלו חייו. הקריירה הפוליטית של פרנג'יה החלה כשהוא היה רק בן 17, כשהפך למנהיג בריגדת מרדה בשנת 1992. המיליציה התפרקה מנשקה והפכה למפלגה פוליטית התומכת בפירוק מנשקם של מיליציות חמושות לאחר החתימה על הסכם טאיף. התנועה החלה לקחת חלק בעניינים חברתיים, תרבותיים, חינוכיים בריאותיים ופוליטיים. בשנת 1992, סלימאן נבחר לפרלמנט ובכך הפך לחבר הפרלמנט הצעיר ביותר בתולדות לבנון. בהמשך הוא נבחר עוד 4 פעמים בין 1992 ל-2000 במושב המרוני של זע'רתא שמהווה את תפקידה ההיסטורי של משפחתו. פרנג'יה כיהן כשר חקלאות וכשר בריאות בממשלות לבנון. סולימאן נחשב אחד המתנגדים הגדולים לקואליציית 14 במרץ ובמיוחד למנהיג הכוחות הלבנוניים סמיר ג'עג'ע, אותו הוא מאשים ברצח משפחתו. מנגד, לסולימאן קשרים טובים עם מישל עאון ועם חסן נסראללה. מדיה וקבצים בנושא סולימאן פרנג'יה הבן בוויקישיתוף אתר האינטרנט הרשמי של סולימאן פרנג'יה הבן
אנדרוס MarkV-A1

אנדרוס MarkV-A1 הוא רובוט סילוק פצצות (ס"פ) תוצרת ארצות הברית שתוכנן על ידי נורת'רופ גראמן. הוא שייך לסדרת רובוטי רמוטק אנדרוס (Remotec ANDROS) הכוללת עוד רובוטי סילוק פצצות. ממדיו של הרובוט הם כגודלה של מכסחת דשא גדולה ומשקלו עומד על 363 ק"ג הוא מצויד בזרוע תלת-מפרקית ארוכה שבקצה צבת, מצלמת וידאו ורובה ציד לטיפול במטעני חבלה. המזקו"ם של הרובוט נרשם כפטנט והוא מתוכנן לעבירות בתנאי שטח קשים. בסך הכל לרובוט יש 4 מצלמות וידאו צבעוניות, כולל מצלמה המורכבת בראש הרובוט. הרובוט כולל גם מספר מיקרופונים, פנסים וחיישנים שונים. צה"ל - חיל ההנדסה הקרבית - יהל"ם - פלגות הס"פ ו"הבזק" צבא ארצות הברית - חיל ההנדסה של צבא ארצות הברית משטרת לוס אנג'לס - יחידת הס"פ (Bomb Squad) משטרת טורונטו Emergency Task Force רובוטים אחרים: Remotec Andros F6B Remotec HD-1 Remotec Mini-Andors II Remotec Wolverine דף הדגם MarkV-A1 באתר חברת נורת'רופ גראמן דף באתר המוקדש לכוחות משטרה
She Shot Me Down

She Shot Me Down הוא אלבום מאת הזמר האמריקני פרנק סינטרה. זהו אלבום האולפן ה-61 של סינטרה וה-34 הרואה אור בחברת ההקלטות רפרייז רקורדס. האלבום ראה אור בשנת 1981. האלבום, She Shot Me Down, היה האלבום האחרון אותו הקליט סינטרה בחברת ההקלטות אותה ייסד. האלבום גם נחשב לאלבום הגדול האחרון של סינטרה. את האלבום הפיק דון קוסטה, שהשירים העכשוויים שאסף לאלבום הצליחו להוציא מסינטרה את המיטב. המעבד והמנצח גורדון ג'נקינס עיבד שירים קודרים ומהורהרים שהתאימו מאוד לקולו של סינטרה, בשלב האחרון של הקריירה שלו. בין שירי האלבום ניתן למצוא את, "Bang Bang My Baby Shot Me Down", שירו של סוני בונו. פרנק סינטרה - קולות דון קוסטה - מפיק גורדון ג'נקינס - מעבד/מנצח Good Thing Going Hey Look, No Cryin Thanks for the Memory A Long Night Bang Bang My Baby Shot Me Down Monday Morning Quarterback South - To a Warmer Place I Loved Her Medley: "The Gal that Got Away"/"It Never Entered My Mind מידע על האלבום She Shot Me Down באתר MusicBrainz האלבום She Shot Me Down באתר Discogs
ועידת ז'נבה (1973)

ועידת ז'נבה 1973 הייתה משא-ומתן בניסיון מציאת פתרון לסכסוך הישראלי-ערבי בהתאם להחלטה 338 של האו"ם, שהתקבלה בעקבות מלחמת יום הכיפורים. הוועידה נפתחה בארמון האומות בז'נבה ב-21 בדצמבר 1973. בוועידה השתתפו משלחות מישראל, מצרים וירדן. ארצות הברית וברית המועצות היו נותנות החסות המשותפות, והמדינות הלא מזרח-תיכוניות העיקריות המעורבות בוועידה. שולחן ריק הוכן למשלחת הסורית שלא הופיעה לוועידה. לאחר מושב הפתיחה התכנסו קבוצות עבודה צבאיות ישראליות ומצריות, כדי להמשיך את המשא ומתן להשגת הסכם הפרדת כוחות, שהתקיים קודם לכן בקילומטר המאה ואחד בכביש סואץ-קהיר. בוועידה לא הושג שום הסכם רחב, וניסיונות עתידיים להחיות את הוועידה נכשלו. המחלוקת שהתעוררה בישראל בסוגיית כינוס ועידת ז'נבה היוותה נושא מרכזי בתעמולת הבחירות במערכת הבחירות לכנסת השמינית. בזמנו של סאדאת המצרים ניתקו עצמם מהלאומיות הערבית, ומהנהגות קיצוניות באזור. מצרים הרתיעה מדינות אלו מלהשתתף בוועידת ז'נבה. מטרתה העיקרית של מצרים הייתה להשיב לעצמה את השטחים שהפסידה לישראל ב-1967, במלחמת ששת הימים, בזמן כהונתו של הנשיא גמאל עבד אל נאצר. זו הייתה מטרתם במלחמת יום הכיפורים שקדמה לוועידה, ובהסכמי קמפ דייוויד ב-1978. המצרים, האמריקאים, הירדנים והסובייטים קיוו שבמהלך הוועידה תתפתח הסכמה בינלאומית כלשהי בנושא הבעיה הפלסטינית, ומי יהיו אלו שייצגו את הפלסטינים בעניינים בינלאומיים. מצרים תמכה בייצוג הפלסטינים על ידי אש"ף, ובהצטרפותו למצרים, ישראל, ארצות-הברית ומדינות אחרות בוועידת ז'נבה. גורמים סוריים הבהירו שאם אש"ף לא ישתתף בוועידה, גם סוריה לא תשתתף בה. ישראל וארצות-הברית התנגדו להכרה רשמית באש"ף בוועידת ז'נבה, משום שבאותה עת אש"ף לא הכיר בקיומה של מדינת ישראל. לכן, גם נציגים סורים לא נכחו בוועידה. הסכם הביניים בין ישראל למצרים 1975 נאומו בכנסת של ראש האופוזיציה מנחם בגין בנוגע להשתתפות ישראל בוועידת ז'נבה Eran, Oded. "Arab-Israel Peacemaking." The Continuum Political Encyclopedia of the Middle East. Ed. Avraham Sela. New York: Continuum, 2002. Meital, Yoram. Egypt’s Struggle for Peace: Continuity and Change, 1967-1977. ערך זה הוא קצרמר בנושא היסטוריה ובנושא המזרח התיכון. אתם מוזמנים לתרום לוויקיפדיה ולהרחיב אותו.
פתילת המדבר הגדולה

פְּתִילַת הַמִּדְבָּר הַגְּדוֹלָה (שם מדעי: Calotropis procera, המכונה גם תַּפּוּחַ סְדוֹם) מין עץ ממשפחת ההרדופיים בגובה של 2-5 מטרים, שגדל בצפון אפריקה, באפריקה הטרופית, בדרום-מערב אסיה ובהודו-סין. העץ גדל גם בישראל, בעיקר באזור עין גדי. בעבר פתילת המדבר שויכה למשפחת האסקלפיים. משפחה זו בוטלה וצורפה למשפחת ההרדופיים. עליו של העץ רחבים ושעירים, וכאשר פוצעים אותם, נוטף מהם מיץ חלבי רעיל. הצמח מכיל גליקוזיד, אשר במינון נמוך יכול לשמש לטיפול בנגעים בעור. פרחי העץ לבנבנים-ורודים. פירותיו עגולים וגדולים, וצורתם כצורת התפוח, אך כאשר פותחים את הפרי מגלים כי הוא כמעט חלול לגמרי, ובתוכו רק ציציות שיער וזרעים. שמו העממי של העץ קשור לאגדה: כשהפך אלוהים את סדום ועמורה, הפך גם את העצים לעצי סרק. כך הפך עץ התפוח הצומח בסדום לעץ פרי, שנראה יפה אך פריו רע. יש המזהים את ה"בוץ" המוזכר במקרא ובחז"ל עם בד שהפיקו מאותן ציציות שיער המצויות בפירותיו של צמח פתילת המדבר. יוסף בן מתתיהו (המאה ה-1 לספירה) מתאר את הפרי, בתיאורו את ארץ סדום: ”וגם האפר הולך ומתחדש בפרי המקום ההוא, אשר צבע קליפתו דומה לצבע פרי עץ-מאכל, אולם בהתלשו בכף הוא כלה כעשן וכאבק” (.). יש המזהים את פתילת המדבר הגדולה עם פתילת המדבר המוזכרת במשנה במסכת שבת, בהקשר לסוג הפתילות האסורות לשימוש בשבת, שנעשו מה"שערות" הצמודות לזרע הפרי ששימשו להכנת פתילות: ”אין מדליקין לא בלכש ולא בחסן... ולא בפתילת המדבר” (משנה, מסכת שבת, פרק ב', משנה א'). הפרחים מואבקים על ידי מינים שונים של דבורי עץ (Xylocopa spp.). בישראל המאביקים הם דבורת-העץ הצהובה (X. pubescens) ודבורת-העץ השחורה (X. sulcatipes). התפוצה בארץ ישראל: העץ מצוי בערבות הירדן, בערבה ובאדום; נדיר במדבר שומרון, בבקעת ים המלח ובדרום הנגב; נדיר מאוד בגולן, בגליל התחתון, בבקעת כנרות,  בחוף הגליל, בהר הנגב ובעמון. פתילת המדבר הגדולה הוא צמח מוגן בישראל. פריחה שיח פתילת המדבר באזור ים המלח פתילת המדבר בעינות צוקים שיח פתילת המדבר בקיבוץ אליפז פרי וסביבו פרחים פתילת המדבר הגדולה, באתר ITIS (באנגלית) פתילת המדבר הגדולה, באתר NCBI (באנגלית) פתילת המדבר הגדולה, בבסיס הנתונים ARKive (באנגלית) פתילת המדבר הגדולה, באתר האנציקלופדיה של החיים (באנגלית) פתילת המדבר הגדולה, באתר צמח השדה פתילת המדבר הגדולה, באתר צמחיית ישראל וסביבתה פתילת המדבר הגדולה, באתר Tropicos (באנגלית) פתילת המדבר הגדולה, באתר GBIF (באנגלית) פתילת המדבר הגדולה, באתר The Plant List (באנגלית) פתילת המדבר הגדולה, באתר IPNI (באנגלית) פתילת-המדבר הגדולה Calotropis procera – פורחת בבקעה ובערבה, באתר כלנית: כתב עת לצמחי ישראל, אפריל 2018 פתילת המדבר הגדולה באתר הרשימה האדומה של IUCN עמרם אשל ודרור מלמד, מיון הצמחים בעידן הביולוגיה המולקולארי, באתר צמח השדה פתילת המדבר הגדולה, באתר "צמח השדה" זהר עמר, לזהותו של ה"בוץ", סיני קיד, תשנ"ד, עמ' רנב-רס. יוסף בן מתתיהו, מלחמת היהודים, ספר ד, פרק ח, פסקה ד (תרגום שמחוני) אכרזת גנים לאומיים, שמורות טבע, אתרים לאומיים ואתרי הנצחה (ערכי טבע מוגנים), ה'תשס"ה-2005, ק"ת 6369, ה'תשס"ה, 15 בפברואר 2005 (תוקן ב־17 בדצמבר 2019), בספר החוקים הפתוח
ניב ברקוביץ'

ניב ברקוביץ' (נולד ב-25 באפריל 1986) הוא כדורסלן ישראלי המשחק בעמדת הרכז בקבוצת מכבי פתח תקווה מהליגה הארצית. גובהו 1.90 מטר. ברקוביץ', בנם של הכדורסלן מיקי ברקוביץ' ושלי ברקוביץ', ואחיו של רועי ברקוביץ', גדל ברמת השרון, ושיחק בקבוצות הנוער של הפועל רמת השרון ושל מכבי תל אביב. בשנת 2004 הצטרף לאוניברסיטת מרקט במילווקי, אך עזב לאחר שישה משחקים בלבד, והצטרף לקבוצה הבוגרת של רמת השרון, שהפכה בינתיים להפועל חיפה רמת השרון. באותה העת ניהל אותה אביו, ואחיו רועי שיחק בשורותיה. בעונתו הראשונה בקבוצה מיעט לשחק, אך בעונה השנייה קיבל יותר דקות משחק. בסיום העונה ירדה הקבוצה לליגה הלאומית, וברקוביץ' עזב להפועל חולון, שאף היא שיחקה בליגה זו. בסיומה של עונה זו (2007) עלתה חולון לליגת העל, אך ברקוביץ' נשאר בליגה הלאומית, והצטרף לקבוצת הפועל יקנעם/מגידו. בקבוצה זו היה לראשונה שחקן דומיננטי, כאשר שיחק בממוצע 33 דקות במשחק, וקלע לזכותה 14.6 נקודות. בסיום העונה, הצטרף לעירוני קריית אתא בליגת העל, וגם בה היה שחקן מוביל. בסיום העונה (2009) ירדה הקבוצה לליגה הלאומית. בתחילת עונת 2009/2010 הצטרף לקבוצת הפועל עפולה, אך שוחרר ממנה במהלך העונה ושב להפועל חולון. בחודש אוגוסט 2010 חתם במכבי אשדוד. ביולי 2011 חתם בעירוני אשקלון. בקיץ 2012 חתם בבני הרצליה ובעונה לאחר מכן חתם בהפועל אילת. ברקוביץ' היה חבר בסגל נבחרת הנוער שסיימה במקום השמיני באליפות אירופה שנערכה בסרגוסה ב-2004, ובסגל נבחרת העתודה שסיימה במקום הרביעי באליפות אירופה שנערכה בצ'כוב ב-2005. במדי נבחרת הנוער היה אחד הקלעים הבולטים (שני רק ליוני ניר), אך במדי נבחרת העתודה מיעט לשחק. ב-18 ביולי 2015 חתם לעונה בעירוני נהריה. ב-1 באוגוסט 2017 חתם ברקוביץ' לעונה אחת בהפועל אילת. בקיץ 2018 חתם חתם ברקוביץ' אליצור "איתו" אשקלון, בעונה זו קלע 10.6 נק' בממוצע ו-5.8 אס' והוביל את הקבוצה בעונת הבכורה שלה למקום ה-6 ולרבע גמר הפלייאוף. בקיץ 2019 חתם בהפועל חיפה. בקיץ 2020 חתם באליצור יבנה. בשנת 2022 חתם במכבי פתח תקווה מהליגה הארצית היום יש לו קבוצת נוער בשם b9 בשביל מיקי ברקוביץ מדיה וקבצים בנושא ניב ברקוביץ' בוויקישיתוף פרופיל, באתר Sports-Reference פרופיל, באתר eurobasket פרופיל, באתר פיב"א כפיר חודרה, ‏ניב ברקוביץ' חתם בהפועל חיפה לעונה אחת, באתר ONE‏, 27 ביוני 2019 ניב ברקוביץ' חתם לעונה אחת באליצור יבנה, באתר ONE
אפסילון באינדיאני

ε (אפסילון) באינדיאני (נקרא גם גליזה 845 או LHS 67) הוא כוכב בקבוצת הכוכבים אינדיאני, שנמצא במרחק של 11.8 שנות אור מהשמש והוא אחד מהכוכבים הניתנים לצפייה בעין הקרובים ביותר אל מערכת השמש. בשנת 2003 התגלו שני ננסים חומים המקיפים אותו במרחק של כ-1,500 יחידות אסטרונומיות. בשל קרבתו היחסית, דמיונו לשמש וקיום הננסים החומים המרמזים על קיומם של כוכבי לכת המקיפים אותו, מהווה הכוכב יעד למחקר ומועמד לחיפוש חיים מחוץ למערכת השמש. ε באינדיאני הוא כוכב הסדרה הראשית מסוג ספקטרלי K4.5. הבהירות הנראית שלו היא 4.69, כך שניתן לראותו ללא ציוד עזר בתנאי תצפית טובים. רדיוסו ומסתו קטנים מאלו של השמש ברבע, הטמפרטורה על פניו היא כ-4,300 קלווין, כך שעוצמת ההארה שלו היא 14% בלבד מעוצמת השמש. בשל כך כוכב לכת המאפשר קיום של חיים צריך להיות במרחק של כ-0.38 יחידה אסטרונומית, בדומה למרחקו של כוכב חמה מהשמש. במרחק כזה זמן ההקפה שלו יהיה פחות מ-100 ימים. גילו של ε באינדיאני מוערך בין מיליארד לשני מיליארד שנים, צעיר בהרבה מהשמש. שכיחות היסודות הכבדים מהליום על פניו דומה לשל השמש ובדומה לשמש מתרחשת על פניו פעילות מגנטית ערה ונפלטת ממנו רוח שמש. הכוכב מסתובב סביב עצמו במהירות של כ-0.7 ק"מ בשנייה והוא משלים סיבוב על צירו בכ-23 ימים. מהירותו ביחס לשמש גבוהה, כ-90 ק"מ בשנייה, ובשל קרבתו יש לו תנועה עצמית גדולה מאוד של כ-4.7 שניות קשת בשנה, כך שבתוך כמה אלפי שנים הוא יצא למעשה מקבוצת הכוכבים אינדיאני ויעבור לקבוצת טוקאן. בשנת 2003 התגלה ננס חום שמקיף את ε באינדיאני במרחק של כ-1,500 יחידות אסטרונומיות בזמן הקפה של לפחות 63,000 שנים. הננס קיבל את השם ε באינדיאני B. לאחר תצפיות נוספות התברר שמדובר בזוג ננסים חומים המקיפים זה את זה במרחק של כ-2.6 יחידות אסטרונומיות ובזמן הקפה של כ-16 שנים, וניתנו להם השמות ε באינדיאני Ba ו-ε באינדיאני Bb. בעוד שלשני הננסים רדיוס דומה, כעשירית מרדיוס השמש, לשניים מסות שונות. לכבד מבין השניים מסה של כ-47 מסות צדק (כ-4.5% מסת שמש) ולשני מסה של כ-28 מסות צדק (כ-2.5% מסת שמש). לשניים טמפרטורת פני שטח של פחות מ-1,000 קלווין והם מאירים בעוצמה של 2 אלפיות האחוז וחצי אלפית האחוז מעוצמת ההארה של השמש בהתאמה. רוב שכניו של ε באינדיאני הם ננסים אדומים, סוג הכוכבים הקטן והנפוץ. שכניו הקרובים ביותר הם הננסים האדומים לאקאי 8760, לאקאי 9352 (נקראים על שם ניקולא לואי דה לאקאי) שנמצאים במרחק של 4.3 ו-4.7 מ-ε באינדיאני, ויהיו ניתנים לצפייה עבור צופה אנושי עם דרגות בהירות 4.2 ו-5.5, ו-SCR 1845-6357 שנמצא במרחק של 4.9 שנות אור ממנו, אך הוא עמום בהרבה ולא ניתן לצפייה. מערכת אלפא קנטאורי נמצאת במרחק של קרוב ל-10 שנות אור מ-ε באינדיאני ובמרחק דומה נמצא הכוכב דמוי השמש δ בטווס. מכיוונו של ε באינדיאני, השמש תיראה ככוכב עם בהירות מדרגה 2.6 בתוך קבוצת הדובה הגדולה. מדיה וקבצים בנושא אפסילון באינדיאני בוויקישיתוף ε באינדיאני באתר של ג'ים קלר ε באינדיאני ב-Solstation אפסילון באינדיאני, בבסיס הנתונים SIMBAD לגרמי שמיים אסטרונומיים VizieR: LHS 67, LHS Catalogue, 2nd Edition (Luyten 1979)
רבי חלפתא

רבי חֶלְפְּתָה היה תנא מהדור השלישי לתנאים שחי בין המאות ה-1 וה-2 לספירה והתגורר בציפורי, שם הנהיג את העדה. ונקרא גם בשם אבא חלפתא, היה אביו של התנא רבי יוסי וסבו של התנא רבי ישמעאל ברבי יוסי. כמו כן התנא רבי שמעון בן חלפתא היה בנו או נינו. כנראה גר בירושלים בסוף תקופת בית שני, כיוון שבתלמוד מובא שהוא סיפר שראה את רבן גמליאל הזקן בהר הבית. עוד מסופר שהלך עם חבריו רבי אלעזר בן מתיא ורבי חנניה בן חכינאי לראות את האבנים שהעמיד יהושע בן נון בירדן. כ-1000 שנים אחר פטירתו, בין השנים 1153–1187 יעקב בן נתנאל הכהן תיאר את מקום קבורתו של רבי חלפתא עם רבי יוסי בנו הנמצא כיום בכפר חנניה. בתלמוד ירושלמי מובא שמשפחתו התייחס לצאצאי יונדב בן רכב. עוד עולה מן המקורות כי נמנה ככהן, דעה התואמת את הסברה שיונדב בן רכב היה כהן, ויש אומרים כי היה אביו של רבי לוי הכהן בר חלפתא. חבריו של רבי חלפתא היו רבי יוחנן בן נורי, רבי עקיבא, רבי חנינא בן תרדיון ורבי אלעזר בן עזריה. במקורות מופיעים שני חכמים בשם חלפתא: אבא חלפתא אביו של רבי יוסי ורבי חלפתא איש כפר חנניה. יש הסבורים שמדובר באותו חכם, אך מנגד יש הסבורים כי מדובר בשני חכמים שחיו בזמנים שונים: הראשון חי בזמן הבית - והשני לאחריו; הראשון חי בציפורי (תענית טז, ב) - והשני בכפר חנניה; הראשון היה חברו של רבי חנינא בן תרדיון - והשני תלמידו של רבי מאיר, חתנו של רבי חנינא בן תרדיון. הרב אהרן הימן, "רבי חלפתא", תולדות תנאים ואמוראים, לונדון, תר"ע, באתר ויקיטקסט "רבי חלפתא", במהדורת 1901–1906 של האנציקלופדיה היהודית (באנגלית) נורית ליסובסקי, ‏'והוא במישור ואילן גדול על קברו': קבר ר' חלפתא בכפר חנניה, קתדרה 115, ניסן תשס"ה 2005 על פי כתב יד קאופמן למשנה תלמוד בבלי, מסכת שבת, דף קט"ו, עמוד א' תלמוד בבלי, מסכת סוטה, דף ל"ד, עמוד א' תלמוד ירושלמי, מסכת תענית, פרק ד', הלכה ב'. ראו ספר מלכים ב', פרק י', פסוק ט"ו; ספר ירמיהו, פרק ל"ה, פסוק ו'. תלמוד ירושלמי מסכת שביעית דף טז עמוד ב. מדרש תנחומא פרשת שופטים סימן ח אודות נכדו רבי ישמעאל ברבי יוסי הוזכר מדרש תנחומא פרשת וירא למשל: מרכבת המשנה למהר"י אלאשקר (ג, ו). רבי אברהם זכות ב"ספר יוחסין" (מאמר ראשון, אלף בית, אות החי"ת). ערך זה הוא קצרמר בנושא רבנים. אתם מוזמנים לתרום לוויקיפדיה ולהרחיב אותו.
L.A. Is My Lady

L.A. Is My Lady הוא אלבום מאת הזמר האמריקני פרנק סינטרה. זהו אלבום האולפן ה-62 של סינטרה והיחיד שראה אור בחברת ההקלטות קווסט רקורדס. האלבום ראה אור בשנת 1984 והוא אלבום הסולו האחרון של סינטרה. את האלבום הפיק ועיבד קווינסי ג'ונס, איתו חזר סינטרה לשתף פעולה לראשונה מאז האלבום It Might as Well Be Swing, שראה אור בשנת 1964. האלבום הוקלט לאחר שאלבום הדואט המתוכנן עם הזמרת לנה הורן נזנח עקב מחלתה של הורן. סינטרה שהיו לו התחייבויות אחרות לא יכול היה להמתין להחלמתה. ההקלטות צולמו לתוכנית טלוויזיה ונכח בהן קהל קטן. בצילומים נראה סינטרה פוגש את מייקל ג'קסון לראשונה, כאשר קווינסי ג'ונס מציג אותו בחיבה בפני סינטרה ומכנה אותו, "מסריח". האלבום מכיל שירי פופ עכשוויים, שקווינסי ג'ונס נתן להם עיבוד פופ מודרני יותר, דבר שלא התאים לסינטרה מבחינת סגנון השירה שלו. הדבר מתבטא באלבום, שלמעט שיר הנושא שהפך ללהיט, לא הצליח בצורה מרשימה מבחינה מסחרית. השיר, "L.A. Is My Lady", צולם לוידאו קליפ והיה לשיר הראשון של סינטרה שצולם במיוחד למטרה זו. השיר זכה לכמות הקרנות מרשימה ברשת הטלוויזיה MTV, שהייתה בתחילת דרכה באותו הזמן. פרנק סינטרה - קולות קווינסי ג'ונס - מפיק/מעבד מוזיקלי, מנצח מידע על האלבום L.A. Is My Lady באתר MusicBrainz האלבום L.A. Is My Lady באתר Discogs האלבום L.A. Is My Lady באתר ספוטיפיי
אלעד (פירושונים)

האם התכוונתם ל... אלעד הוא שם פרטי עברי המוזכר בתנ"ך: אחד מבני אפרים, שנרצח על ידי אנשי העיר גת (דברי הימים א', פרק ז', פסוקים- כ'-כ"א), הלחם בסיסים של אל (אלוהים) ועד (נצח). אלעד – עיר חרדית במחוז המרכז בישראל, דרומית לראש העין ודרומית-מזרחית לפתח תקווה עמותת אלע"ד – עמותה רשומה שמטרתה לחדש את היישוב היהודי בגבולותיה של ירושלים המקראית קבוצת אלעד – חברת פיתוח נדל"ן אמריקאית שמבוססת בישראל אישים ששם משפחתם אלעד: אבירם אלעד – מנכ"ל חברת חדשות 13 אברי אלעד – משליחי המודיעין הישראלי במצרים, שנחשד כי הסגיר לידי המצרים את רשת הסוכנים שהופעלה במסגרת "העסק הביש"; בעקבות כישלון "העסק הביש" התעוררה הפרשה הפוליטית שזעזעה את ישראל בשנות השישים ונקראה פרשת לבון, שבמהלכה נודע בשם "האדם השלישי" אהוד אלעד – מפקד גדוד בחטיבה 7, נהרג במלחמת ששת הימים ועוטר בעיטור העוז חגי אלעד – מנכ"ל האגודה לזכויות האזרח בישראל, לשעבר מנכ"ל "הבית הפתוח", ומהבולטים בפעילי זכויות האדם בישראל יוסי אלעד – קצין בצה"ל משה אלעד – מזרחן ישראלי עמיקם אלעד – פרופסור חבר בחוג ללימודי האסלאם והמזרח התיכון באוניברסיטה העברית בירושלים שרית וינו-אלעד – שחקנית, זמרת ומדבבת ישראלית
עסקת חבילה (כשל לוגי)

עסקת חבילה הוא כשל לוגי הכולל הנחה שדברים שמקובל לקבצם בדרך כלל ביחד, מתוקף מסורת או תפישה תרבותית, יקובצו באופן כזה תמיד. בכשל זה נפוץ שימוש שגוי באופרטור "ו". לפרטים, ראו דילמה כוזבת. דוגמאות: "הוא נולד ברוסיה אז ברור שהוא יודע לשחק שח". "מי שכח לסגור את הדלת? זה בטח השפן הקטן, כולם יודעים שהם טיפוסים חסרי אחריות".
מזרח אפריקה הגרמנית

מזרח אפריקה הגרמנית (בגרמנית: Deutsch-Ostafrika) הייתה קולוניה גרמנית במזרח אפריקה שכללה את טנגניקה (כיום חלק מטנזניה), רואנדה ובורונדי. מזרח אפריקה הגרמנית השתרעה על פני שטח של 994,996 קמ"ר, או כמעט פי שלושה מגרמניה של היום. היא התקיימה משנות השמונים של המאה ה-19 ועד מלחמת העולם הראשונה, כאשר השטח עבר לידי הבריטים והבלגים (ושטח קטן, משולש קיונגה, לידי פורטוגל), ומאוחר יותר לידי חבר הלאומים. קודם להקמתה של מזרח אפריקה הגרמנית הקים ההרפתקן קרל פטרס (Carl Peters) את "החברה לקולוניזציה גרמנית", וכרת בריתות עם מנהיגי שבטים מקומיים באזור זנזיבר. ב-3 במרץ 1885 הכריזה הממשלה הגרמנית על הענקת צ'רטר אימפריאלי לחברה של פטרס ותכננה להקים פרוטקטורט במזרח אפריקה. בעקבות זאת גייס פטרס מגוון מומחים שהתפרסו ברחבי המדינה, מדרום לנהר הרופיג'י ומצפון לויטולנד (Wituland), שסמוכה ללאמו. כאשר הסולטאן של זנזיבר ברע'ש בן סעיד אל-בוסעיד (برغش بن سعيد البوسعيد) גילה התנגדות לפרוטקטורט הגרמני (מאחר שראה בעצמו כמושל באזור) שלח אוטו פון ביסמרק חמש ספינות מלחמה אשר הגיעו ב-7 באוגוסט ופגעו בארמונו של הסולטאן. בעקבות הסכמה שאליה הגיעו הגרמנים עם הבריטים לחלק את האזור לתחומי השפעה, ובהיעדר תמיכה בריטית, היה על סולטאן זנזיבר לשתף עם הגרמנים פעולה. הגרמנים הרחיבו את תחום שליטתם גם על קילווה, דאר א-סלאם ובגאמויו. ב-1888–1889 התמרדה האוכלוסייה הערבית בשלטון, במסגרת מרד אבושירי, שדוכא על ידי הגרמנים. ב-1890 חתמו בריטניה וגרמניה על הסכם הליגולנד-זנזיבר, שבמסגרתו זכתה גרמניה לקבל את הליגולנד והוגדרו תחומיה של מזרח אפריקה הגרמנית. בין השנים 1891 ל-1894 התמרדה קבוצת ההיהי בדרום-מרכז טנזניה בהתפשטות הגרמנית. המרידה נכשלה, בגלל תמיכתם של השבטים האחרים בגרמנים. מנהיג המרידה, מקוואווה התאבד ב-1898. ב-1905 פרץ מרד המאג'י מאג'י, שדוכא באכזריות על ידי המושל גוסטב אדולף פון גוצן (Götzen). דיכוי המרידה הביא לסיפורים על שחיתות ואכזריות של השלטון, וב-1907 קנצלר גרמניה ברנהרד פון בילוב מינה את ברנהרד דרנבורג לערוך רפורמה בממשל הקולוניאלי, שהיוותה דוגמה ליעילות קולוניאלית והשתיתה נאמנות בקרב המקומיים. השליטה הגרמנית במזרח אפריקה הגרמנית התבססה במידה רבה על מנהיגי שבטים מקומיים ששמרו על הסדר וגבו מס. מלבד משטרה מקומית, לידי הגרמנים עמד חיל מצב של חיילי שוצטרופה (Schutztruppe) שבינואר 1914 מנה 110 קצינים, 126 סמלים ו-2,472 חיילי אסקרי מקומיים. מדיה וקבצים בנושא מזרח אפריקה הגרמנית בוויקישיתוף מזרח אפריקה הגרמנית, באתר אנציקלופדיה בריטניקה (באנגלית) מזרח אפריקה הגרמנית, דף שער בספרייה הלאומית
תקשורת אלחוטית

תקשורת אלחוטית היא מכלול הדרכים להעברה של מסרים בין שתי נקודות מרוחקות ללא שימוש בקווי תקשורת פיזיים (שאפיינו את הטלפון הקווי והטלגרף). הטכניקה העיקרית לתקשורת אלחוטית היא קשר רדיו, ולכן יש המשתמשים במושג "תקשורת אלחוטית" כשכוונתם היא לקשר רדיו. עם זאת, בתקשורת אלחוטית נכללות דרכי תקשורת נוספות שאינן כרוכות בקווי תקשורת פיזיים, ובהן: גלי קול, בעיקר באולטרה סאונד - קול בתדירות גבוהה מזו שאדם יכול לשמוע. תקשורת אופטית: אור נראה, ובפרט תקשורת באמצעות קרן לייזר. גלים אלקטרומגנטיים שאינם גלי רדיו, כגון תקשורת בקרינה תת-אדומה. יש המרחיבים את ההגדרה של תקשורת אלחוטית כך שתכלול גם אמצעי תקשורת מיושנים, שאינם פועלים באמצעות אפנון של גל נושא: דואר יונים: העברת דברי דואר באמצעות יונה. איתות חזותי: סימני עשן, סמפור, איתות באמצעות דגלים. תקשורת אלחוטית משמשת לקשת רחבה של טווחים, החל מטווח קצר מאוד (בלוטות', שלט רחוק), וכלה בטווח ארוך מאוד (לוויין תקשורת). בתחילת דרכה של התקשורת האלקטרונית, היא פעלה בתקשורת קווית בלבד, בטלגרף, בטלפון וכדומה. לאחר מכן פותחה תקשורת אלחוטית בגלי רדיו. שני כיווני ההתפתחות (מקווי לאלחוטי, ומאלחוטי לקווי) מתקיימים זה לצד זה. לדוגמה: תקשורת טלפון החלה באמצעות תשתית קווית וכעת ניתנת גם באמצעות תקשורת אלחוטית (טלפון סלולרי). שידורי טלוויזיה החלו בתקשורת אלחוטית (גלי רדיו) וכעת ניתנים גם באמצעות תקשורת קווית (טלוויזיה בכבלים). פעמים רבות מתקיים שילוב של שתי דרכי התקשורת באותה שיחה. דוגמאות: שיחת טלפון בין יבשתית, שחלקה נעשה בתקשורת קווית וחלקה בתקשורת אלחוטית באמצעות לוויין תקשורת טלפון אלחוטי ביתי, שבו הקשר בין המטלפן לעמדת הבסיס שבביתו נעשה בתקשורת אלחוטית, והקשר מעמדת הבסיס למרכזייה נעשה בתקשורת קווית. שיחה מטלפון קווי לטלפון סלולרי. מדיה וקבצים בנושא תקשורת אלחוטית בוויקישיתוף תקשורת אלחוטית, באתר אנציקלופדיה בריטניקה (באנגלית) מערכות תקשורת אלחוטיות, דף שער בספרייה הלאומית
תקשורת קווית

תקשורת קווית היא תקשורת שבמסגרתה המידע (קול, תמונה, נתונים) עובר בין הצדדים המתקשרים באמצעות כבל היוצר קו תקשורת ביניהם: תיל נחושת, כבל קואקסיאלי, סיב אופטי וכדומה. מושג זה ניצב כנגד דרך התקשורת המשלימה אותו, תקשורת אלחוטית, המתבצעת ללא חיבור בקו תקשורת. שימוש בתקשורת קווית מצריך פריסה של קווי תקשורת. פריסה זו נעשית ברשת מקומית (בבניין מסוים או בקמפוס מסוים) או ברשת אזורית, המצריכה לעיתים פריסת כבל תקשורת תת-ימי המחבר בין יבשות שונות. בתחילת דרכה של התקשורת האלקטרונית, היא פעלה בתקשורת קווית בלבד, בטלגרף, בטלפון וכדומה. לאחר מכן פותחה תקשורת אלחוטית בגלי רדיו. שתי דרכי התקשורת מתקיימות זו בצד זו: תקשורת טלפון החלה באמצעות תשתית קווית וכעת ניתנת גם באמצעות תקשורת אלחוטית (טלפון סלולרי). שידורי טלוויזיה החלו בתקשורת אלחוטית (גלי רדיו) וכעת ניתנת גם באמצעות תקשורת קווית (טלוויזיה בכבלים). פעמים רבות מתקיים שילוב של שתי דרכי התקשורת באותה שיחה. דוגמאות: שיחת טלפון בין יבשתית, שחלקה נעשה בתקשורת קווית וחלקה בתקשורת אלחוטית באמצעות לוויין תקשורת טלפון אלחוטי ביתי, שבו הקשר בין המטלפן לעמדת הבסיס שבביתו נעשה בתקשורת אלחוטית, והקשר מעמדת הבסיס למרכזייה נעשה בתקשורת קווית. שיחה מטלפון קווי לטלפון סלולרי. nrg מעריב, לחצות את הקווים - או מי בכלל צריך טלפון קווי היום?, באתר nrg‏, 22 בינואר 2014